પરીક્ષાઓ પૂરી થઈ. ટયૂશનો, એકસ્ટ્રા ક્લાસ તેમજ કોર્સ પુરો કરવાનો તનાવ દૂર થયો પણ ગરમીના દિવસોમાં બે મહિનાનો સમય ગાળવો શી રીતે? માતાપિતા તેમજ વિદ્યાર્થીઓને આ પ્રશ્ન મૂંઝવે છે. સતત પ્રવૃત્તિ પણ અકળાવતી હતી અને નિવૃત્તિ પણ અકળાવે છે. વેકેશનના કાર્યક્રમ અંગે માતાપિતામાં જાગૃતિ હોવી ખૂબ જરૂરી બને છે. સાચા અર્થમાં તો રમવા-હસવા-કૂદવા-નવું જાણવા, જોવા, માણવાનો સમય એટલે વેકેશન. તાજગી અને સ્ફૂર્તી મેળવવાનો સમય એટલે વેકેશન. એક વર્ષની કામગીરી-ભણતર-જવાબદારી પૂરી કરી બીજા વર્ષ માટે ફરીથી કમર કસી કટિબંધ થવાની તૈયારી એટલે વેકેશન. આવનાર વર્ષની કામગીરીને ભાર વગર સંભાળવાની શક્તિ સામર્થ્ય આપે તે વેકેશન. ભણતર સાથે ગણતરને વણી લેતો કાર્યક્રમ એટલે વેકેશન. વેકેશનનું સાફલ્ય વેકેશનના આયોજન ઉપર નિર્ભર છે. આ આયોજનમાં પ્રવાસ, પર્યટન, કુટુંબમેળો, ઈતર પ્રવૃત્તિમાં રસ-રુચિની કેળવણી, વ્યક્તિત્વ ખીલવણી, અભ્યાસકીય માર્ગદર્શન, દેશ-દુનિયાની જાણકારી, સુસંસ્કૃત જીવન વિશે અભિમુખતા વગેરે પાસાંઓનો સમાવેશ થઈ શકે.